b'\n_START_ARTICLE_\nFerjesambandet Leirv\xc3\xa5g\xe2\x80\x93Sl\xc3\xb8v\xc3\xa5g\n_START_PARAGRAPH_\nLeirv\xc3\xa5g\xe2\x80\x93Sl\xc3\xb8v\xc3\xa5g er et fergesamband p\xc3\xa5 fylkesvei 57 mellom Austrheim kommune i Nordhordland og Gulen kommune i Sogn. Strekningen betjenes av Norled med fergen MF \xc2\xabMelderskin\xc2\xbb. Tidligere har HSD Sj\xc3\xb8 og BNR drevet ruten. Overfarten fra Leirv\xc3\xa5g til Sl\xc3\xb8v\xc3\xa5g tar 20 minutter._NEWLINE_Fergeruten ble startet 15. desember 1980, men var da p\xc3\xa5 mange m\xc3\xa5ter en viderf\xc3\xb8ring av fergeruten Rossnes\xe2\x80\x93Gr\xc3\xa5vik som ble startet opp i 1978. I starten gikk ruten Leirv\xc3\xa5g\xe2\x80\x93Sl\xc3\xb8v\xc3\xa5g\xe2\x80\x93Sandebygda\xe2\x80\x93Gr\xc3\xa5vik. Sandebygda, som ikke hadde fergelem, ble erstattet av Skipavik da fergekaien \xc3\xa5pnet der i 1984. Da Byrknes\xc3\xb8yna fikk broforbindelse i 1997, ble Gr\xc3\xa5vik sl\xc3\xb8yfet som stoppested. Da siste del av fastlandsforbindelsen til Sand\xc3\xb8yna ble \xc3\xa5pnet 4. november 2010, ble ogs\xc3\xa5 Skipavik sl\xc3\xb8yfet som stoppested og ruten ble en ren pendlerute Leirv\xc3\xa5g-Sl\xc3\xb8v\xc3\xa5g. I l\xc3\xb8pet av 2010 ble det bygget ny fergekai og oppstillingsplass i Sl\xc3\xb8v\xc3\xa5g og fergekaien i Leirv\xc3\xa5g ble modernisert. Dette ble gjort som forberedelse til utlysning av ny anbudsrunde p\xc3\xa5 drift av strekningen i 2011.'